**Când dragostea nu vrea să moară**

*Relu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dezlipește posterul cu eroi îndrăgostiți

e cojit pe margini

lasă porumbelul ud și înghețat

să respire cu mine sub pene

lasă-mă să citesc poveștile norilor

sunt o cochetă mică și proastă

m-am săturat să fiu mângâiată cu mâna clovnului

să îți simt gustul de colivă al gurii

nu sunt un magazin deschis non-stop

unde rămâi mereu dator

vreau să ne ținem de mână

să fim priviți prin capacul de sticlă al sicriului

să ascultăm pământul cum strigă

pentru ultima oară

lăsați trupurile să vină la mine